Jaroslav Pollák patril k výrazným osobnostiam česko-slovenskej dorasteneckej reprezentácie, s ktorou vybojovali na turnaji UEFA v roku 1965 v NSR bronzovú medailu. Debut za mužskú reprezentáciu zažil Pollák v zápase proti Brazílii, keď 23. júna 1968 na Tehelnom poli zvíťazilo Česko-Slovensko 3:2. Hral za národné mužstvo aj pri úspešnej kvalifikácii na Majstrovstvá sveta 1970 v Mexiku a priamo na šampionáte v zápase s Anglickom. O rok neskôr strelil svoj jediný gól v reprezentácii v zápase proti Fínsku, ktorý skončil 4:0. V roku 1976 sa stal majstrom Európy, ale po červenej karte v zápase s Holandskom nemohol nastúpiť na finálový duel proti NSR. Bronzovú medailu z Majstrovstiev Európy v Taliansku si priviezol v roku 1980 aj napriek tomu, že neodohral na šampionáte ani jeden zápas. Svoj posledný reprezentačný zápas odohral 26. marca 1980 v Bazileji proti domácemu Švajčiarsku. Jaroslav Pollák bol niekoľkonásobný kapitán čs. reprezentácie a hral v siedmich kvalifikáciách na vrcholné podujatia. Dovedna odohral za čs. 49 zápasov a streli jeden gól.